পরদিন শুটিং। রাত ১০টা নাগাদ যখন ফিশারিজ ডিপার্টমেন্টের তিনতলা ডরমিটরিতে পৌঁছি, মনে হলো বিয়েবাড়ি। ফটকের মুখে বিশাল ডাইনিং হল। ভেতরে মাছবাজারের মতো হইচই। হ্যাজাক বাতির শাঁ-শাঁ আওয়াজ। পান মুখে সিগারেট ফোঁকার জায়গার তালাশে বেরিয়ে আসে কয়েকজন। সবাই প্রায় অচেনা। পুরো বিল্ডিংটা ফিল্ম ইউনিট ভাড়া নিয়েছে। ইউনিটের সদস্যসংখ্যা ষাট-সত্তর। জারার (ছবিতে শিশুশিল্পী সুধা) বাবাকে দেখলাম, ছেলেকে কাঁধে ফেলে করিডরে পায়চারি করছেন। মা মেয়েকে খাওয়াতে ব্যস্ত। জারাদের ঘর সম্ভবত দোতলায়। আমি আর অপর্ণা ব্যাগ-ব্যাগেজ নিয়ে তেতলায় উঠে যাই। নায়িকার আগমনে পেছনে কানাকানি, মৃদু ফিসফাস।